Ιουλία Τούντα

29/11/2019 09:22:15

ΣΧΕΤΙΚΑ ΑΡΘΡΑ Γάτα Αβησσυνίας: Αριστοκρατική και απίστευτα περίεργη

Η γάτα της φυλής Σομαλίας διαθέτει λεπτότητα και χάρη που προκαλεί αισθητική ευχαρίστηση στη θέα της.

Τα αμυγδαλωτά της μάτια, το εντυπωσιακό τρίχωμα και η φουντωτή της ουρά, σε συνδυασμό με τον τρυφερό, παιχνιδιάρικο χαρακτήρα της, κερδίζουν τον θαυμασμό όλων. Ακόμα και των παιδιών, καθώς δεν θα αρνηθεί την παρέα τους.

Και δεν είναι μόνον αυτά τα χαρίσματά της. Η εκτροφέας, Νεκταρία Φούντου, μας αποκαλύπτει όλα της τα προσόντα.

«Η γάτα Σομαλίας μοιάζει με την ξαδέλφη της, την Αβησσυνίας. Με τη διαφορά, ότι διαθέτει ημιμακρύτριχη γούνα.

Είναι μια γάτα μεσαίου μεγέθους, με μυϊκό σώμα, καλαίσθητη και χαριτωμένη. Τα πόδια της είναι μακριά και οι πατούσες της μικρές, σε σχήμα οβάλ.

Η Σομαλίας έχει σφηνοειδές κεφάλι με όμορφες γραμμές, ενώ μέσα από τα μεγάλα της αυτιά αναδύονται φουντίτσες.

Τα αμυγδαλωτά της μάτια είναι λαμπερά και εκφραστικά. Το χρώμα τους ποικίλει: πορτοκαλί, κίτρινο, πράσινο.

Είναι μια γάτα που βρίσκεται πάντα σε ετοιμότητα, με το ένστικτο του κυνηγού σε εγρήγορση, γεμάτη περιέργεια.

Όπως και η εξαδέλφη της (Αβησσυνίας), έτσι και η Σομαλίας έχει ραβδώσεις στη γούνα της. Κάθε της τρίχα έχει ξεχωριστό χρώμα, αλλά το πιο σκούρο χρώμα βρίσκεται, πάντα, στην άκρη της τρίχας, ενώ η βάση της είναι ανοιχτόχρωμη.

Η Σομαλίας έχει οκτώ εγκεκριμένα χρώματα: ruddy, sorrel, blue, fawn, silver blue και fawn silver.

Η ουρά της είναι πυκνή και φουντωτή, και θυμίζει της αλεπούς. Η περιποίηση της γούνας της δεν απαιτεί μεγάλη φροντίδα.